Krakių šv. Kotrynos vienuolynas

Krakių Šv. Kotrynos vienuolynas – veikiantis kotryniečių moterų vienuolynas, 1997 m. atkurtas Krakėse, Kranto g. 2, Kėdainių rajone, 21 km į šiaurės vakarus nuo Kėdainių. Seserys kotrynietės dirba ligoninėse, slaugo ligonius namuose, dėsto tikybą mokyklose, katekizuoja šeimas ir vaikus.

Seniau vienuolynas Krakėse turėjo mergaičių perauklėjimo įstaigą, savą pradžios mokyklą, vaikų darželį, vidurinėje mokykloje dirbo fizikos, matematikos, kalbų mokytojomis, garsėjo didžiuliu sodu ir daržais, gydymu žolelėmis.

 Istorija 

Dar prieš 1640 m. Krakėse įkurta bajoraičių bendruomenė su vienuoliškais įžadais, bet be klauzūros. Kotryniečių seserų kongregacija Lietuvoje buvo įkurta Krakėse, kadangi 1645 m. ordino vienuolės gavo vyskupo leidimą čia statyti vienuolyną. Oficialiai vienuolynas įsteigtas 1645 m. vasario 23 d. Žemaičių vyskupo Jurgio Tiškevičiaus rūpesčiu ir lėšomis. Vyskupas suteikė dokumentą, kuriuo Krakių parapijos bajorės seserys Barbora ir Ona Zapolskytės (Zapolszczanki), ilgai gyvenusios skaistybėje, įgijo apleistą sklypą prie Smilgaičio upės Krakių miestelio pakraštyje, kur leista pasistatyti namus, apsigyventi joms ir jų įpėdinėms.Krakių vienuolyno istorija. Katkausgimnazija.lt (tikrinta 2025-11-17). Vyskupas dovanotoje teritorijoje pastatydino medinę šv. Kotrynos bažnyčią ir vienuolyną, išrūpino žemės valdų.


Vyskupas Kazimieras Pacas 1668 m. pasikvietė keletą kotryniečių iš Varmijos, kad jos Krakių vienuolėms pritaikytų savo regulą, ir skyrė lėšų naujos bažnyčios statybai. 1673 m. Krakių vienuolės davė įžadus pagal kotryniečių regulą ir įsijungė į šios kongregacijos Varmijos šeimą.

1692 m. pastatyta bažnyčia ir vienuolynas. 1722 m. pastatytas naujas vienuolynas vietoje sudegusio. Jį gaisrai niokojo ir 1863, 1913 m. 1842 m. caro valdžia vienuolyno neuždarė, bet nusavino dalį turto. Taip pat uždraustas mergaičių mokymas, nebeleista priimti į vienuolyną kandidačių, nutrūko ryšys su centru Braunsberge, tačiau seserys išsilaikė visą carinės priespaudos laikotarpį.

1904 m. caro įpėdinio Aleksejaus Nikolajevičiaus gimimo proga, užtarus aukštam valdininkui, o kotrynietėms paskelbus toleranciją imperatoriui, joms leista vėl priimti kandidates ir atidaryti noviciatą. 1904 m. Krakėse tebuvo likę 3 vienuolės, bet po 1914 m. jau buvo 12 seserų. Iki Pirmojo pasaulinio karo į vienuolyną buvo priimamos tik bajoraitės. Nuo 1919 m. jos dirbo mokykloje, vaikų ir senelių prieglaudoje.

1923 m. Krakių kotrynietės vėl susijungė su centru Braunsberge. Tada panaikinta griežta klauzūra, vienuolyne įvesta lietuvių kalba. Nuo 1926 m. vienuolės prižiūrėjo nepilnamečių mergaičių nusikaltėlių auklėjimo įstaigą. 1928 m. įkūrė pradžios mokyklą mergaitėms. 1933 m. Krakės tapo tais metais įkurtos savarankiškos Lietuvos kotryniečių provincijos centru, čia gyveno provincijolė.Lietuvos provincija. Santacaterina.lt (tikrinta 2025-11-17). 1939 m. vienuolyne gyveno 25 seserys, 10 novicių, 8 postulantės. 1948 m. vienuolynas uždarytas.

1997 m. ten, kur buvo pirmasis vienuolynas, pašventinti nauji rūmai ir atkurtas vienuolynas.

 Galerija 

 Šaltiniai 

 Nuorodos 

 Krakės. Šv. Kotrynos vienuolynas 
 Krakių kotryniečių vienuolynas 
 Krakių kotryniečių vienuolynas

Kategorija:Lietuvos katalikų vienuolynai
Kategorija:Krakės